Diari Oficial de la Generalitat Valenciana


Sumari del DOGV 3137, del 05-12-1997 (1997/12514)

ORDRE de 25 de novembre de 1997, de la Conselleria d'Agricultura, Pesca i Alimentació, per la qual es modifiquen parcialment les bases per les quals es regula la convocatòria de subvencions destinades a fomentar inversions forestals en explotacions agràries a la Comunitat Valenciana, aprovades per mitjà de l'Ordre de 22 de novembre de 1996, de la Conselleria d'Agricultura i Medi Ambient.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3137

Data del DOGV
:   05-12-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/12876


Data del document
:   25-11-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

3986 ORDRE de 25 de novembre de 1997, de la Conselleria d'Agricultura, Pesca i Alimentació, per la qual es modifiquen parcialment les bases per les quals es regula la convocatòria de subvencions destinades a fomentar inversions forestals en explotacions agràries a la Comunitat Valenciana, aprovades per mitjà de l'Ordre de 22 de novembre de 1996, de la Conselleria d'Agricultura i Medi Ambient. [97/A12232]
  
L'Ordre de 22 de novembre de 1996, de la Conselleria d'Agricultura i Medi Ambient (DOGV núm. 2.892, de 18 de desembre), per la qual s'estableix un règim de subvencions destinades a fomentar inversions forestals en explotacions agràries en la Comunitat Valenciana, aprova unes bases per les quals es regula, amb caràcter general, la convocatòria de subvencions anuals.
  
En modificar-se durant aquest exercici 1997 l'organització del Govern Valencià, amb l'assumpció per part de la Conselleria d'agricultura, Pesca i Alimentació de les competències respecte de la gestió d'aquestes subvencions, i considerant l'experiència adquirida d'anys anteriors, resulta aconsellable modificar parcialment les bases generals de convocatòria i ampliar, per a la convocatòria de 1998, el termini de presentació de sol·licituds.
  
Per això, en virtut de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Article únic
  
Es modifiquen les bases tercera i cinquena a vuitena que regulen la convocatòria de subvencions destinades a fomentar inversions forestals en explotacions agràries a la Comunitat Valenciana, aprovades per mitjà de l'Ordre de 22 de novembre de 1996, de la Conselleria d'Agricultura i Medi Ambient, que queden redactades de la manera següent:
  
Tercera
  
(Se suprimeix l'apartat 3 de superfície mínima de plantació forestal, de forma que els apartats 4 i 5 passen a ser, respectivament els 3 i 4.)
  
"Cinquena. Sol·licituds i documentació
  
1. Les sol·licituds es formalitzaran en una instància degudament emplenada, segons el model normalitzat d'acord amb l'annex E, dirigides al director general de Desenvolupament Rural i Producció Agrària.
  
2. Els interessats presentaran les sol·licituds en les oficines comarcals (OCAPA) de la Conselleria d'Agricultura, Pesca i Alimentació, en els serveis territorials d'aquesta a Alacant (carrer del Professor Manuel Sala, 2), Castelló de la Plana (edifici Prop, avinguda del Germans Bou, 47) i València (edifici Prop, carrer de Gregori Gea, 27), o en els serveis centrals (carrer d'Amadeu de Savoia, 2, de València); o per qualsevol de les maneres establides en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. El termini general de presentació serà de l'1 al 30 de novembre, els dos inclosos, de l'any anterior a aquell per al qual se sol·licita l'ajuda.
  
4. Les activitats disposades en la sol·licitud no podran començar sense l'autorització del director de l'oficina comarcal corresponent, que podrà concedir-la sense que això supose cap compromís de concessió de la subvenció.
  
5. La documentació que han de presentar els interessats amb la instància per a sol·licitar les ajudes serà la següent, sempre compulsada quan no siguen originals:
  
a) Documentació acreditativa de la identificació del sol·licitant:
  
- Persones físiques: fotocòpia del número d'identificació fiscal o del document nacional d'identitat amb una lletra de control per als nacionals i per als d'altres països, fotocòpia de la targeta de resident.
  
- Persones jurídiques o agrupació de persones físiques: còpia del codi d'identificació fiscal, còpia dels estatuts o escriptura de constitució, o qualsevol altre document admissible en dret que ho acredite, còpia del poder de representació, certificat de l'acta on conste l'acord de sol·licitar les ajudes i nomenament de l'apoderat de l'entitat per a efectuar-ne la gestió.
  
- En el cas de corporacions locals i altres entitats públiques, acord de l'òrgan competent pel qual s'aprova la sol·licitud de subvenció.
  
- En el cas d'agrupacions forestals, a més de la documentació individual de cada soci, l'acta de constitució de l'agrupació en què es faça constar el reglament de funcionament, l'acord de sol·licitar les ajudes i el nomenament de representant.
  
b) Acreditació de la titularitat de l'explotació:
  
Còpia d'escriptura pública, certificat registral o qualsevol altre document admissible en dret, en cas de propietat, i contracte amb els requisits de la base primera, en cas d'arrendament.
  
c) Acreditació d'aprofitaments agraris, segons el que es requereix en la base tercera:
  
Declaració de conreu expedida per l'administració com a conseqüència de qualsevol ajuda o registre; també seran vàlids els certificats d'assegurances agràries, cartilla ramadera, arrendament de pastures o qualsevol altre document admissible en dret. En cas que no es dispose de cap dels documents anteriors, una declaració de l'interessat en què s'indique l'aprofitament agrari, amb un informe tècnic de l'oficina comarcal en el qual es constate que no s'han abandonat les superfícies amb anterioritat a 1992.
  
d) Acreditació d'ingressos agraris, segons allò que es requereix en la base segona:
  
Per a tenir dret a la prima compensatòria, es presentarà una còpia d'una declaració de l'impost de la renda de les persones físiques o de l'impost de societats dels últims cinc anys, en la qual figure que de l'explotació s'han obtingut ingressos agraris.
  
e) Acreditació de la condició d'agricultor a títol principal:
  
A l'efecte d'aquestes subvencions, es considerarà agricultor a títol principal qui s'ajuste a la definició de la Llei 19/1995, de 4 de juliol, de Modernització d'Explotacions Agràries en l'apartat 6 de l'article 2.
  
f) Memòria valorada dels treballs que es realitzaran, amb un full de compromisos i programa d'actuació que garantisca l'execució de les obres, d'acord amb el que es disposa en la base sisena, punt 3, que contindrà els apartats següents:
  
- Descripció dels treballs que es realitzaran i actuacions amb pressupost detallat.
  
- Plànol de localització de la finca a escala suficient i plànol cadastral amb identificació de les parcel·les afectades.
  
Per a inversions de més de 10 milions de pessetes o en repoblacions que superen les 50 hectàrees, es requerirà un projecte firmat per un tècnic competent i visat pel col·legi oficial corresponent.
  
g) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària, segons el model normalitzat.
  
Sisena. Valoració i tràmit
  
1. Els expedients es tramitaran en les oficines comarcals que, després de fer les comprovacions sobre el compliment de requisits i documentació, emetran un informe tècnic sobre la viabilitat de les actuacions i una proposta de subvencions.
  
2. Una comissió provincial, presidida pel director dels serveis territorials i composta pels tècnics i un funcionari d'administració general que el director designe, valorarà els expedients sobre la base dels informes tècnics de les oficines comarcals.
  
3. El Servei de Desenvolupament Rural, en vista dels informes anteriors, prepararà la proposta de resolució de concessió en què figuraran les superfícies de repoblació aprovades, els imports de subvenció per a despeses de repoblació i els imports de les primes de manteniment i compensatòria.
  
4. El director general de Desenvolupament Rural i Producció Agrària resoldrà els expedients mitjançant una resolució degudament motivada i abans dels sis mesos des de l'acabament del termini de presentació de sol·licituds; aquestes es consideraran desestimades si no es dicta una resolució en el termini indicat.
  
Setena. Obligacions dels beneficiaris
  
Els beneficiaris de les subvencions hauran de:
  
1. Complir els requisits tècnics i de densitat d'arbrat especificats en l'annex C d'aquestes bases, per a les noves plantacions.
  
2. En cas d'abandonament, incendi o destrucció de la plantació per qualsevol causa, se suspendran totes les ajudes pendents fins que siga restaurada la superfície abandonada o destruïda, totalment o parcialment, sense perjudici dels compromisos adquirits i de les responsabilitats que se'n deriven.
  
3. La repoblació de superfícies agràries acollides a aquesta ordre haurà de mantenir una distància mínima de 3 metres per a espècies coníferes o resinoses, i de 4 metres per a espècies de frondoses, entre les masses repoblades i els camps de conreu contigus.
  
4. En els paratges naturals caldrà tenir en compte les directrius dels plans d'ús i gestió d'aquests o la normativa equivalent. Per a l'aprovació de l'expedient caldrà un informe favorable de la Direcció General per al Desenvolupament Sostenible.
  
5. No es concediran ajudes en les forests d'utilitat pública i forests en consorci.
  
6. A l'efecte dels certificats de primes de manteniment, la repoblació de superfícies agràries haurà de consolidar una densitat de plantes vives, referides a la densitat de plantació aprovada, de:
  
50 % al primer any de plantació
  
60 % al segon any
  
70 % al tercer any
  
75 % al quart any
  
80 % al cinqué any
  
7. Les superfícies repoblades en l'àmbit d'aquesta disposició no podran destinar-se a usos agrícoles o ramaders durant el període en què els beneficiaris s'hagen compromés a mantenir-les repoblades.
  
8. El termini màxim d'execució de les inversions forestals projectades es fixa fins al 15 de novembre de l'any per al qual se sol·licita l'ajuda. Per motius justificats pel beneficiari es podrà concedir una pròrroga d'un màxim d'un any.
  
Vuitena. Justificació de les actuacions que es realitzaran
  
S'estableixen com a normes específiques per a la justificació de les inversions (despeses de repoblació i millores) les següents:
  
1. Una vegada concloses les obres objecte d'auxili, l'interessat haurà de comunicar-ho per escrit a l'oficina comarcal corresponent.
  
2. Tècnics de l'oficina comarcal certificaran que s'han complit les condicions i els requisits tècnics de les obres, que les plantes procedeixen de vivers oficialment autoritzats i que s'han complit els treballs de manteniment per a cobrir la densitat mínima exigida per a les primes anuals.
  
3. Per a las persones físiques que perceben més de 5.000.000 de pessetes anuals i per a les persones jurídiques amb ànim de lucre, una certificació d'estar al corrent de les seues obligacions tributàries i davant a la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda.
  
4. Pel que fa a les despeses de repoblació i millores, els beneficiaris hauran de presentar una justificació documental de les despeses realitzades mitjançant les factures corresponents, en les quals s'exclourà l'impost del valor afegit quan siga transferible.
  
En el cas de les entitats locals, hauran de presentar un certificat final d'obra subscrit pel tècnic municipal i aprovat per l'òrgan competent de l'ajuntament.
  
Si les despeses són de mà d'obra, una fotocòpia compulsada de la nòmina firmada pels treballadors i butlletins de cotització a la Seguretat Social (TC1 i TC2) dels mesos de treball en el cas dels treballadors per compte d'altri; si es tracta de mà d'obra pròpia (del titular o dels membres majors d'edat de la unitat familiar inclosos en la cartilla de la Seguretat Social) o de maquinària pròpia, bastarà amb el certificat d'un tècnic de l'oficina comarcal en què es justifiquen les despeses.
  
El preu unitari màxim justificable de la mà d'obra pròpia serà de 4.574 pessetes per jornal.
  
El preu per hora de la maquinària pròpia, la propietat de la qual s'haurà de justificar fefaentment, serà el següent per cada màquina, en pessetes:
  
Tractor rodes 31/70 CV 2.000
  
Tractor rodes 71/100 CV 2.500
  
Tractor rodes 101/130 CV 3.000
  
Tractor bandes 31/70 CV 3.000
  
Tractor bandes 71/100/CV 3.750
  
Tractor bandes 101/130/CV 4.500
  
Motocultor 375
  
Remolc de capacitat 3 t 90
  
Remolc de capacitat 5 t 130
  
Remolc de capacitat 10 t 190
  
Motoserra 274
  
Motodesbrossadora 274
  
Aclotadora 587
  
Podadora 850
  
Plantadora 858
  
Els preus esmentats de mà d'obra i de maquinària pròpia podran actualitzar-se a través d'una ordre de la Conselleria d'Agricultura, Pesca i Alimentació."
  
DISPOSICIONS TRANSITÒRIES
  
Primera
  
Per a l'exercici 1998, el termini de presentació de sol·licituds establit en el punt 3 de la base cinquena s'amplia fins al 31 de desembre de 1997.
  
Segona
  
Les sol·licituds presentades amb data anterior a la publicació d'aquesta ordre es tramitaran per les bases de l'Ordre de 22 d'octubre de 1996 o per les modificades si la seua aplicació els resultarà més favorable.
  
DISPOSICIÓ FINAL
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 25 de novembre de 1997
  
La consellera d'Agricultura, Pesca i Alimentació,